###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**EKSTRAKT**

**Nga procesverbali i mbledhjes së Kuvendit Komunal i mbajtur me datën 29.04.2021 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit
2. **Rekomandimet e Komitetit për Politikë dhe Financa:**
   1. **Raporti financiar për periudhën Janar-Mars 2021**
   2. **Propozim vendimi për dhënien në shfrytëzim afatgjatë të pronës komunale personave fizik dhe juridik përmes Shprehjes së Interesit**
   3. **Propozim vendimi për formimin e Komisionit vlerësues të ofertave**
   4. **Informatë rreth Manifestimit tradicional “Flaka e Janarit” 2021**
   5. **Kërkesë për lirim nga pagesa e të gjitha bizneseve të cilat janë duke shfrytëzuar hapësirat publike për realizimin e aktivitetit të tyre biznesor**
   6. **Kërkesë për caktimin e shumës së kompensimit të Komisionit Komunal për vlerësimin e ofertave**
3. **Të ndryshme**
4. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Deniza Limani,Sali Fazliu, Naser Korqa, Nazim Gagica, Sami Spahiu, Nevzat Rushiti dhe Bardhyl Syla, mediat e shkruara dhe ato elektronike.

**Munguan:** Nevzat Isufi, Anila Kastrati dhe Arta Haziri-Nuhiu.

**Sadri Arifi:** unë e kam një kërkesë që mund ta bëjmë në pikën në të ndryshme një kërkesë nga LVV për disa ndryshime në komitetet përkatëse në KPF dhe DZHE, na duhet vetëm një votim formal.

***Me 31 vota për janë për Rendin e Punës dhe propozimit të Kërkesës së LVV.***

***Në mënyrë unanime miratohet procesverbali i mbledhjes së kaluar pa vërejtje.***

**Pyetje dhe përgjigje**

**Riza Abdyli:** unë kam një pyetje për drejtorin e DBP, realisht është shqetësim të cilin e kanë pothuajse një pjesë e madhe e qytetarëve të Gjilanit, një problematikë të cilën viteve të fundit veç po shkon ka rritet kjo problematikë.

Ka të bëjë me prerjen ose keqpërdorimin e pyjeve në komunën e Gjilanit, siç e dimë shumica nga ne që jemi këtu, që kjo dukuri viteve të fundit veç çka është shtuar si problem dhe më intereson mua si këshilltar komunal, pasi që qytetarët edhe po dëmtohen po edhe ata janë vet të interesuar se a ka plan të veprimit për parandalimin e kësaj dukurie, DBP qoftë si drejtori komunale apo qoftë edhe në bashkëpunim me instancat qeveritare respektivisht me Agjensionin e Pyjeve sepse nuk është në pyetje vetëm dëmtimi material por është pyetje edhe dëmtimi i bukurive natyrore dhe shumëçka tjetër.

Kështu që njerëzit e papërgjegjshëm, njerëzit që me njëfarë forme i kemi lejua edhe ne si institucione që ata të veprojnë në mënyrë të lirshme, ata e kanë dëmtuar në përgjithësi në çdo cep të komunës së Gjilanit nuk ka vend që nuk është e dëmtuar, pyjet në masë të madhe.

Unë vij nga Velekinca dhe aty ka qenë një vend shumë i mirë, tani kanë mbetur shkretëtira të llojit të vet dhe problemi aty është se i marrin vetëm drunjtë e mirë, ndërsa drunjtë e hollë i lënë në vend dhe ajo e dëmton zhvillimin e drunjve.

**Isa Agushi:** unë i kam disa pyetje të shkurtra dhe më ka ardhur një mesazh para 3 - 4 dite prej një anëtari të Shoqatës së të Verbërve ku thotë kështu.

Përse po i zvarritni dy shoqatat kryesore atë të verbërve dhe atë të Handikosit në prag të falimentimit, përderisa këto dy shoqata janë aktive sa i përket shërbimeve sociale dhe specifike, qe 1 muaj e gjysmë keni deklaruar që do ta publikoni thirrjen publike, ndërsa kur po e publikoni thirrjen publike këto dy shoqata po i dëmtoni duke ju dhënë prioritet disa shoqatave në momentin kur komuna ja ndanë subvencionet ato shoqata mbyllin dyert dhe nuk funksionojnë fare, ndërsa Shoqata e të verbërve dhe Handikosi edhe me kushte jo të mira po mundohen t’i kryejnë detyrat e veta ashtu siç ju ka hije?

Pyetja tjetër është parkingu te Diagnoza unë kam kalu disa herë edhe kam qenë me një komision dhe kam shkuar aty me pa një lokal, aty është rrëmujë e vërtetë, ku veturat parkohen 1 me 1 ajo pronë është e komunës, pse ajo pronë nuk del në ankand publik me ja dhanë dikujt që komuna përfiton prej asaj prone?

Parkingu te Biblioteka e qytetit edhe aty parkohen sidomos njerëzit që sot janë në pushtet, në qeverisje lokale aty shkojnë parkohen arrogantë, sjellën keq se kam informata të sakta.

Ku kemi mbet me varrezat e qytetit kurrfarë informate s’kemi, unë isha me një varrim para 2 dite aty s’ka vend më ku t’i varrosin?

Problemi i ujit vera po vjen prapë kemi me pas problem për momentin është mbush penda, por konsumi është i madh dhe mundemi me pas probleme të njëjta?

**Nehat Osmani:** unë kam një pyetje që ka të bëjë me infrastrukturën rrugore ,e që kemi të bëjmë me hallet e qytetarëve ku dëshirojmë t’i paraqesim kërkesat reale të tyre para së gjithash do të duhej të flasim për çështjen e sigurisë personale dhe kolektive të tyre që në masë të madhe zbut dhe lehtëson jetën e përditshme të tyre, por edhe sidomos luan rol në mbrojtjen e jetës dhe pronës së tyre.

Detyrë e jona është të parandalojmë rrezikimin e sigurisë së qytetarit para se ato të ndodhin në mënyrë që ato të paraprin ngjarjeve të cilat mund të përfundojnë edhe të sjellin fatkeqësi nga fusha e infrastrukturës rrugore, sot i shpërfaqi brengat kryesisht të banorëve të cilët përfshihen në mes të Uglarit dhe të Pogragjës, por edhe të shumë banorëve tjerë të këtyre fshatrave që gravitojnë këto rrugë e që paraqet në pozita të caktuara rrezikshmëri të madhe, ndërsa në anën tjetër këto situata nuk janë të pajisura me mbrojtëse d.m.th mungojnë mbrojtëset apo siç i quajnë në mënyrë profesionale .......anësore që në masë të madhe rrezikojnë jetën e tyre në vazhdimësi përgjatë këtij aksi rrugor kemi të raportuara fatkeqësi automobilistike që shpesh kanë përfunduar edhe me tragjedi, të cilat me një përkujdesje të shtuar të organeve komunale do të mund të evitoheshin.

Së fundmi kemi edhe disa raste që kanë rezultuar me fatalitet për këtë arsye në mungesë të veprimit të organeve komunale, banorët e kësaj ane instinktivisht janë organizuar dhe kanë rrethua disa mure mbrojtëse përmes gomave të përdorura edhe në këtë mënyrë kanë shtuar sigurinë në komunikacion.

Në kontekst të kësaj unë shtoj pyetjen që shumë qytetarë të këtyre anëve shtrojnë nëse organet gjegjëse komunale në një të ardhme të afërt kanë planifikuar vendosjen e këtyre mbrojtësve anësore ose pajisjeve anësore, përgjatë kësaj rruge ose në vende kritike të kësaj rruge të rrezikshme.

Po e shtroj këtë problematikë për një arsye ose duke pasur parasysh që një investim i tillë nuk do të përfshinte ose nuk do të merrte kosto të lartë shpenzimesh, prandaj do të ishte një ndihmesë e madhe për këtë pjesë dhe për këta banorë të kësaj ane.

**Bujar Nevzati:** unë qe dy muaj e gjysmë kam tentuar ta takoj kryetarin e Komunës lidhur me një pronë që është te bunari i Përlepnicës, e që është pronë e tij, aty ka edhe pronarë tjerë kemi të bëjmë me hapjen e një rruge në atë pjesë, po fatkeqësisht me kryetarin e Komunës qe dy muaj nuk kam mundur ta kontaktoj.

**Shefik Surdulli:** çështja që unë e paraqita për ta ngritur në ndërkohë e prezantoj si brengë, si shqetësim kolegu im Isa Agushi është fjala për Organizatat joqeveritare të komunës së Gjilanit, që merren me persona me aftësi të kufizuara janë qe sa kohë pa mbështetje në këtë kuadër Handikosi i cili është në shërbim të kësaj kategorie me përbërje të një stafi prej 8 profesionistëve dhe ata nëse edhe më tutje komuna nuk asiston për mbështetje të tyre ata sigurisht që nuk mund të merren me këtë aktivitet dhe pastaj personat me aftësi të kufizuara do të mbeten pa përkujdesje edhe të këtij stafi të Handikosit.

Unë në këtë rast kërkoj nga komuna këtu, kemi edhe nënkryetarin e Komunës që ta merr në konsideratë këtë situatë atje dhe të gjenden mundësitë e mjete në mënyrë që kësaj organizate t’i ndihmohet që ata të kenë mundësi t’ju shërbejnë qytetarëve dhe personave me aftësi të kufizuara.

**Ibish Ibishi:** unë kam një shqetësim ta ngris këtu për shkak se është problem për qytetarët e asaj ane prej nga vij unë, ndoshta nuk është një projekt i cili është drejtpërdrejtë që ndërlidhet me komunën, mirëpo është një punë e cila është duke u krye në territorin e komunës tonë e cila ka ngec dhe kisha dashtë ta di dhe të sqarohet se për çka, ku është problemi i ndërprerjes së punimeve te ura mbi lumin Morava.

Kemi pak informata prej punëkryesit mirëpo nuk e di sa qëndrojnë ato unë e di se ky projekt nuk është projekt i komunës nuk investohet kryesisht ose 100% prej komunës, mirëpo është një projekt i cili ka mbetur, ka ngec dhe po shkakton probleme për të shfrytëzuar atë pjesë ose për të punuar arat dhe të kenë qasje tjetër në anën tjetër të lumit, do të ishte mirë ta sqarojmë këtë punë ose të ndërmarrim nëse është e nevojshme ndonjë punë tjetër, një hap tjetër për shkak se njerëzit po kërkojnë që të kenë qasje në atë pjesë dhe kemi projekte të tjera të cilat janë ndërprerë, nuk e di a është faji në qeveri pse nuk kanë vazhduar këto projekte të realizohen vlera e të cilave arrin diku 2 000.000 €, të cilat realisht në fund të këtij viti ish dashtë të realizohen.

Kërkesa ime është që nëse nuk ka zgjidhje këtu në komunë, atëherë është mirë t’u bëhet presion organeve komunale mbi organet qeveritare dhe këto projekte mos të ngecin, por të realizohen ashtu siç është e planifikuar?

**Festa Shabani:** kam pyetje rreth DKA, dje data 28 prill ka qenë afati i fundit për dorëzimin e planifikimeve mësimore për nxënësit që kanë ngecje, po që kanë nevojë për mësim plotësues desha të di se sa nga shkollat, mësimdhënësit i kanë dërgu këto planifikime dhe kanë ofruar dhe se me ofrimin e mësimit plotësues për nxënës gjatë kohës së pandemisë ku dihet shumë mirë se ngecje ka në mësimdhënie edhe në mësimdhënien e nxënësve, mirëpo e di që një vendim i tillë pasi jam e kësaj fushe edhe unë nuk është prit edhe aq mirë nga të tjerët desha të di se sa kanë shpreh vullnet dhe gatishmëri edhe pse ky është udhëzim edhe është detyrë e secilit prej neve që t’i ofrojmë mësimin plotësues dhe shtesë sa do të thotë nga shkollat në qytetin e Gjilanit kanë filluar me zbatu këtë vendim edhe sa i kanë dorëzu planet?

Pyetja tjetër është edhe vendimi i datës 20 prill rreth lirimit të mësimdhënëseve shtatzëna dhe zëvendësimin e tyre, a ka fillu përgatitja d.m.th a është ofru mbështetja duke e ditë që marrëveshja është vetëm me Fakultetin e Edukimit dhe Fakulteti i Edukimit nuk i ofron gjitha lëndët për ciklin e ulët klasor, ndërkohë a do të bëhet zgjidhje për mësimdhënëset shtatzëna dhe janë të fushave të ndryshme lëndore do të thotë a do të ketë zëvendësime edhe për to apo si do të bëhet kjo çështje?

Edhe tjetra përsëri ka të bëjë me DKA, ne këtu si asamblistë që jemi një pjesë e madhe jemi edhe pjesë e stafit mësimor jemi qoftë profesorë, mësimdhënës, edukatorë desha të di se ne ligjërisht do të thotë jemi të liruar nga puna, mirëpo llogaritet që nxënësit të jenë për momentin tani mos të jenë duke humbur orë ose duke u zëvendësua ose do të bëhet diçka një çështje e tillë ku personalisht jam mësimdhënëse e fushës lëndore, mirëpo unë i kam ngarku ditët e tjera që ditën e enjte gjithmonë që mos të humbas asnjë orë mësimi do të thotë gjatë këtij mandati as edhe një orë nuk ka humb në shkollë për shkak të orëve?

Desha të di për kolegët e tjerë që janë mësimdhënës a është duke i zëvendësua dhe nëse i llogarisim 10 muaj 60 orë mësimore i bie që të humben për ato klasa që i kanë mësimdhënësit asamblistë d.m.th qysh qëndron kjo çështje a është e zgjidhur më detajisht me ligj, a janë duke i zëvendësu kolegët apo unë e di shumë mirë që më zëvendëson kolegu ?

**Arianit Sadiku:** sot si duket qenkan të gjitha pyetjet rreth arsimit, po unë diçka më tepër rreth arsimit banorët e Bresalcit sidomos prindërit të cilët i kanë fëmijët e vegjël e qëfrekuentojnë shkollën e Bresalcit, janë duke ankuar si shumë për rrethojën e shkollës e cila është dëmtuar sidomos me reshjet e fundit vërshimet e fundit rreth lumit .

Atje është dëmtu bukur një pjesë e madhe e që mund të ketë mundësi e të ketë edhe fatkeqësi për shkak dëmtimit bukur të madh.

Është mirë me dal në terren ndoshta me bo një intervenim sa më të shpejtë në atë zonë për shkak se ka pas raste ku fëmijët veç sa nuk kanë ra në atë pjesë të lumit për shkak të dëmtimit të rrethojave?

Ndërsa në Livoq të Epërm janë duke u anku banorët për shkak të qenve endacak të cilët e frekuentojnë shkollën e fshatit, mendoj se si komunë duhet me marr masa shumë më shumë që mos të rrezikohen fëmijët tani veç se kanë filluar edhe mësimin ?

**Arbër Ismajli:** po mundohem të përgjigjem në pyetjet që u lidhën për neve kryesisht Isa dhe Shefiku rreth Handikosit dhe Shoqatës së të Verbërve, ku unë i kam takuar Fatmirin dhe Bajramin si përgjegjës të këtyre shoqatave.

Vonesa e shpalljes publike është për shkak të mangësive buxhetore që i kemi në buxhet dhe në koordinim të plotë me DBF, po edhe me DSHMS në këtë rast po e përfshi edhe DKRS, për shkak se thirrja publike duhet me dal edhe për këto kategori.

Unë besoj që shumë shpejt që do t’i gjejmë mjetet ndoshta jo aq sa kemi ndihmu vitin e kaluar për shkak se nuk ka mjete, ju e dini se tash e 1 vit edhe pjesa e qytetarëve që i shfrytëzojnë hapësirat komunale, por edhe pjesët publike të komunës janë të liruara me vendim të kryetarit dhe kështu që e kemi pas jashtëzakonisht vështirësi në inkasimin e mjeteve në buxhet dhe kjo është arsyeja e vonesës pse deri në këto momente nuk e kemi shpall thirrjen publike.

Nëse vërtetë është gjendja shumë e rëndë unë publikisht i ftoj shoqatat që ta bëjnë nga një kërkesë individuale edhe e shikojmë mundësinë që me pak mjete me ju ndihmu derisa të finalizohet çështja e thirrjes publike.

Sa i përket shoqatave tjera dhe ankesave që i kanë zakonisht kemi pas ankesa tek të tjerët, mirëpo çdo komision i cili bën vlerësimin e ofertave në thirrje publike dhe unë konsideroj që nuk jam përgjegjës as unë, as askush tjetër me vlerësu ndarjen e subvencioneve për shoqatat e tjera, përndryshe është mirë që nëse e vlerësoni këtë pjesë të ekipës e cila e bën vlerësimin e ofertave, të jenë edhe këshilltarët komunal për me qenë më transparent.

Nehat Osmani e ka shqetësimin me vend, por këtu është drejtori i DSHP, dhe e tregon më qartë nëse eventualisht kanë bërë diçka.

Ibish Ibishi për te ura është një kërkesë që i ka ardhur operatorit ekonomik për me ja pagu dëmet që i kanë shkaktu vërshimet gjatë punimeve të urës.

Unë e kam mbajt një takim me operatorin dhe akterët tjerë, dhe po bëjmë përpjekje që kompanive tona që i kemi të kontraktume ose përmes procedurës së re me pa ose çka ka mundësi për me ndërhy aty.

Për varreza nuk kam përgjigje Isë, ndërsa sa i përket bibliotekës, ke shumë të drejtë d.m.th ai parking po vazhdon me u keqpërdor ndoshta edhe prej zyrtarëve tanë, por unë kam kërkuar prej drejtoreshës me vendos një dry aty dhe me mbyll atë derë që mos me pas mundësi zyrtarët me i parku veturat në atë ambient.

**Naser Korqa:** parkingu te Diagnoza është pronë publike dhe është bërë projekti komplet edhe pjesa kah Diagnoza edhe pjesa ka Restorant Cuca, ai parkingu që është dhe përballëQKMF-së d.m.th projekti është gati dhe kemi aplikuar në Ministrinë e Pushtetit Lokal, ku vlera nuk është e madhe 85.000 euro, besoj se kanë me i nda edhe kemi me i krye.

Me të njëjtin projekt shkon edhe sheshi te Xhavit Ahmeti te shkollat e mesme d.m.th jemi në procedurë, i kemi kryer projektet veç kemi me tenderu dhe me krye sivjet.

Nehat Osmani rrugës së Pogragjës besoj sot ose nesër nënshkruhet kontrata për mirëmbajtje verore të rrugëve.

Te ura e Dobërqanit një pjesë të madhe të fajit e ka edhe operatori ekonomik, ku kam kërkuar prej tij me dal me fillu punimet edhe me largu zhavorrin që është nën urë.

**Ramiz Ramadani:** shqetësimi i z. Riza Abdylit për gjendjen e pyjeve po bëj përpjekje për atë që e tha me argumentua me disa fakte, sektori i pylltarisë i ka 17 punëtorë staf prej tyre 11 janë roje të pyllit, 4 janë teknik të pylltarisë, 1 zyrtar i pylltarisë dhe menaxheri i tyre që besoj këtë potencial kuadrovik në Kosovë, jo sektori i pylltarisë po pak drejtori e kanë.

Konsideroj se vërtetë gjendja e pyjeve është e keqe në krejt Kosovën, po askund nuk është më e mirë se në Gjilan, këtë e them me përgjegjësi të plotë.

Është zona kadastrale maja e gjelbër që për mua është rezervat i mbrojtën, është zona kadastrale e Zhegovcit që përfshin Sllakocin, Kishnapolen ku është viti i 8 që jam drejtor dhe Ministria e Bujqësisë, përkatësisht divizioni i Pylltarisë qe 8 vite bën prerje në atë zonë kadastrale, tregon se vërtetë është mbrojt me shumë korrektësi ajo pjesë.

Është çështje tjetër që ne kemi konflikt të kompetencave, komunat kanë kompetencë të vetme mbrojtjen e pyjeve, ndërsa planifikimi, menaxhimi krejt tjera janë kompetencë të Ministrisë të nivelit qendror dhe kisha dashtë vërtetë që edhe atë kompetencë me pas drejtoritë.

**Riza Abdyli:** drejtor, me bëri përshtypje që e përmende majën e gjelbër edhe zonën kadastrale në Kishnapole edhe Gadish, për mua edhe qytetarët e Gjilanit, është shqetësuese terrenet më të mira më të përshtatshme, sepse po e marr shembull Velekincën edhe Uglarin, aty edhe me vetura edhe me mjete kombi që i themi ne barten drunjtë, ndërsa te maja e gjelbër terreni është më i vështirë dhe nuk mund të bartet.

Si shqetësim e ngrita pjesën që është private jo pjesën publike, sepse pjesa private është zakonisht nëpër terrene të mira do të thotë terrenet e mira po dëmtohen, ku qasja është më e lehtë e keqpërdoruesve edhe tash kam pyetje shtesë konkrete, a ka roje të pyjeve në fshatin Velekincë ?

**Ramiz Ramadani:** me sinqeritetin më të madh po të them mua më intereson 100% prona publike, dhe këtu e kam atë fokusin dhe angazhimin e plotë, sepse te prona private është përgjegjësi ligjore edhe e jona mbrojtja, por është barabar me pronarin dhe organizimin e rojeve e kemi në çdo fshat që i ka përgjegjësitë e caktuara.

**Nazim Gagica:** prof. Festa, lidhur me mësimin plotësues ju njoftoj se komuna e Gjilanit ka zbatu vendimin e ministrisë dhe ka bërë gjitha përgatitjet për organizimin e mësimit plotësues për nxënësit të cilët kanë ngecje dhe kanë pasur ngecje në kohë pandemie, dhe gjitha shkollat kanë bërë planin e veprimit që me këtë rast unë shfrytëzoj rastin t’i falënderoj të gjithë mësimdhënësit të cilët kanë shpreh gatishmëri për të mbajt mësim plotësues me nxënësit të cilët kanë pasur ngecje ky mësim plotësues është për gjuhët amtare, matematikës dhe të shkencave natyrore.

Sa i përket pyetjes lidhur me lirimin e mësimdhënësve shtatzëna, natyrisht që ne i kemi identifiku të gjitha rastet që përmes drejtorëve të shkollave dhe kemi marr listën nga Fakulteti i Edukimit për zëvendësim të gjitha profilet që i kemi të listume, do t’i zëvendësojmë ndërsa rastet të cilat nuk kanë kuadro të studentëve do të mundohemi me mbulu ashtu qysh i kemi mbulu edhe qindra raste të tjera të cilët kanë qenë të infektuar me covid-19.

Sa i përket pyetjes së kolegut Arianitit, shkolla e Bresalcit prej vërshimeve ka pasur një tendencë për dëmtim dhe kemi reagu me kohë, kemi kërkuar prej drejtorisë së DSHP, me intervenu dhe besoj se edhe drejtori Naseri, ka kërkuar nga operatori ekonomik që të interenohet dhe të sanohet gjendja në mënyrë që mos të bëhen dëme më të mëdha.

**2.1 Raporti financiar për periudhën Janar-Mars 2021**

**Avdyl Aliu:** në emër të grupit të këshilltarëve të LDK-së paraqes vlerësimet shkurt d.m.th për raportin financiar janar – mars plotë me ligjin mbi financat publike.

Sikurse edhe gjitha raportet tjera deri më tani edhe këtij raporti i flejnë fjalët raport i saktë, i plotë, raport në kohë reale dhe mbi të gjitha raport transparent edhe me qëllim të informimit të mirë të kuvendit përmes kuvendit dhe publikut.

Raporti i ka të paraqitura mirë numrat për planifikime, realizime dhe shpenzime, po ka edhe krahasime për periudhën e njëjtë të vitit paraprak edhe ky raport është në kushte pandemie fatkeqësisht duket kjo edhe nga shifrat e për këtë besoj se duhet me pas mirëkuptim edhe ne si kuvend, por edhe publiku në përgjithësi.

Më gëzon fakti se edhe përkundër kësaj situate të rëndë ekziston një vullnet i mirë për me i krye gjitha punët dhe gjitha planifikimet.

Dua t’i falënderoj përfaqësuesit e drejtorisë, drejtoreshën dhe shefin Ilmiun, për raportin e saktë dhe për gatishmërinë e tyre.

Në emër të grupit të këshilltarëve shpreh dëshirën që sa më shpejt se këtë dëshirë e kemi gjithë e raportojmë sa më shpejt të kaloj kjo situatë dhe të fillojmë të punojmë në kushte normale.

**Krenare Latifi-Kqiku:** meqë është 3 mujori i parë nuk dua të ndalem edhe shumë dua t’i preki vetëm 2 pika të flas më shumë për fillimin e këtij viti, dua të ndalem vetëm në 2 pika të shpenzimit të buxhetit dhe të hyrave vetanake.

Planifikimi përfundimtar i buxhetit për vitin 2021 është në shumën 279577105 €,kurse të hyrat vetanake janë të planifikuara në vlerën prej 448.034 €, dua të ndërlidhem tek planifikimi i të hyrave vetanake ku në çdo vit kemi zvogëlim apo rënie të të hyrave vetanake?

Kur flasim për planifikimin përfundimtar të të hyrave vetanake viti 2020, ka qenë vit i planifikuar për 20% më pak se viti 2019 dhe tani përsëri viti 2021 është për 8% më pak apo më shumë në shumën prej 350.000 € më pak se viti 2020 ?

Po ashtu inkasimi i të hyrave vetanake është i ulët dhe atë duke marr parasysh vlerat e prezantuara në faqen 5 të raportit financiar ?

Kur jemi te inkasimi i të hyrave dua të theksoj se të hyrat nga tatimi në pronë edhe përkundër faktit që janë rrit tatimi në pronë dhe parcelë, inkasimi është tejet i ulët, planifikimi prej 135.000 1856770 €.për këtë 3 mujor janë inkasuar vetëm 14% në përqindje nëse flasim apo në vlerë prej 267,786 €. Ne si grup për këtë kategori d.m.th për të hyrat nga tatimi në pronë kërkojmë nga qeverisja e juaj që të anulohen ndëshkimet dhe interesi, sepsekonsiderojmë se është barrë e rëndë për qytetarët kërkojmë të u mundësohet të paguajnë tatimin dhe të realizojnë inkasimin e të hyrave vetanake për vitin 2020 ky ndëshkim i mos pagesës ka qenë pezulluar deri me datë 31.12.2020 dhe ka shumë qytetarë që nuk kanë arritur të paguajnë tatimin e vitit të kaluar tani edhe viti 2021 me rritjen e tatimit në pronë konsiderojmë se buxheti është dyfishuar, ku e dimë se nga dita e nesërme kalon afati i pagesës së këstit të parë do të ndëshkohen shumë qytetarë për mos pagesë apo për mosarritje të mos pagesës së tatimit në pronë.

Për planifikim përfundimtar tek shpenzimet kapitale dua të ndërlidhem vetëm tek shëndetësia, respektivisht QKMF-ja, në programin 730 74600 ku janë planifikuar shpenzime kapitale në vlerë prej 275,500 €, kurse vetëm në 3 mujor ka shpenzuar në vlerë prej 119,70€ apo 43% rreth gjysma e shpenzimeve kapitale ?

Kërkojmë nga drejtoria të na informoj se ku kanë mbërri punimet dhe kur pritet përfundimi apo funksionalizimi i QKMF-së ?

Po ashtu tek rekapitullime i shpenzimeve sipas kodeve tek programi 13509 prej DBP, janë shpenzuar 33,133 € për emërtimin pajisje të tjera kërkojmë nga drejtori që të na sqaroj më detajisht se për çfarë shpenzime bëhet fjalë në këtë kod?

Te DZHE, tek kategoria 321 -110 rregullimi i lumenjve, emërtimi kërkojmë një informacion për të cilin thuhet se lumenjtë për informacion janë shpenzuar në vlerë prej 101,260 €?

**Arbresha Berisha:** unë desha të ndërlidhem te shpenzimet janar- mars 2021, në sektorin ku unë të cilit i takoj lidhur me DSHMS, desha të pyes drejtoreshën për financa, më ra në sy këtu shërbimet e ndryshme shëndetësore që DSHMS, ka bërë harxhime 312€, QKMF-ja 5030 € nëse s’gaboj?

Atëherë, pash që për furnizime mjekësore janë harxhuar 575 euro, për furnizime me ushqim dhe pije 1093, 06 € , pajisje mjekësore speciale 1970 € ?

Për çfarë furnizimesh mjekësore bëhet fjalë për këto 575 €, për pajisjet mjekësore, për cilat pajisje dhe shërbime të ndryshme shëndetësore dhe ajo që po më bën përshtypje është furnizimi me ushqim dhe pije 1093 €, a është hy shujta që ne e kemi në kuadër të ministrisë, apo për çka janë harxhu gjithë këto para për 3 muaj?

**Burim Berisha:** vërtetë është një raport i cili është i planifikuar në bazë të ligjit të financave dhe shihet që është një raport i përpiluar në mënyrën më të mirë të mundshme, ku DBF me bashkëpunëtorët e tyre e raporton.

Edhe pse kemi vitin e kaluar një vit pandemik dhe e cila po na bartet edhe sivjet, kemi pa se të hyrat në komunën e Gjilanit në përgjithësi kanë pas rritje ku vlen të theksohet se tatimi në pronë qytetarët edhe pse janë në këtë gjendje të keqe të vështirë ekonomike, sociale kanë gjetë kohë mundësi edhe financat që ta bëjnë pagesën e tatimit në pronë.

Në bazë të këtyre të dhënave të cilat na i ka paraqit DBF, shohim se të hyrat direkte të cilat janë paraqitur kemi shtim të të hyrave, rritje diku për 108405 €, kurse tek të hyrat indirekte kemi shtim prej vitit të kaluar prej 62.000 €, më tepër pra të hyra.

Pra në përgjithësi në qoftëse e bëjmë një krahasim me vitin e kaluar kemi diku 170.000 € të hyra më tepër se sa vitin e kaluar, pra edhe pse ka qenë vit pandemik edhe pse ka qenë vit i vështirë qytetarët kanë gjetë mundësi, kohë se e dinë që pa u kry dhënia e shërbimeve nuk kemi buxhet edhe nuk mund t’i kryejmë shpenzimet tjera, kështu që vërtetë duhet t,i falënderojmë gjithë qytetarët që kanë gjetë mjete për ta paguar tatimin në pronë që e kanë edhe obligim.

Vërtetë më shqetëson mua puna e të hyrave, është te lejet e ndërtimit meqenëse drejtori i Urbanizmit nuk është këtu, kisha pas dëshirë ta pyes se pse është një rënie e madhe te lejet e ndërtimit, kurse veprimet e tjera të cilat kanë ndodh në aspektin e shpenzimit shihet se diku mbi 21% të shpenzimeve për këtë periudhë kohore janë mbuluar nga këto të hyra është një element shumë i mirë pra duke e mendu që ne jemi në kohë pandemie komuna ka gjetë mënyra burime qytetarët vërtetë kanë qenë të përgjegjshëm edhe ne duhet t’i falënderojmë që i kanë pagu taksat dhe tatimet.

**Isa Agushi:** unë e kam një pyetje për drejtoreshën te subvencionet te buxheti i shpenzuar 99618 €, mundësisht këto mjete ku kanë shku për 3 muaj, se këtu nuk e kam të qartë dhe nuk jam ekspert i fushës edhe pyetjen tjetër e kam për herë të parë po e shoh që Zyra e Kryetarit i paska të punësuar 33 anëtarë, a është e mundur se këtu po e shoh që 295.000 €, paga janë te Zyra e Kryetarit dhe a shpenzohen kaq mjete ?

**Meral Sadriu:** për z. Krenare sa i përket ndëshkimeve të interesit në sektorin e tatimit në pronë, te sektori i tatimit në pronë ndëshkimet dhe vlerësimet d.m.th vlerësimet i bën ministria, andaj ne si komunë nuk kemi kompetenca të ndërhyjmë në këto vlerësime, kështu që nëse na vjen diçka nga ministria atëherë edhe ne e mirëpresim edhe d.m.th jemi në kontakt me ta nëse ka mundësi me bo diçka në lidhje me gjobat dhe ndëshkimet.

Te shpenzimet kapitale, te planifikimi ke kodi 74600, atëherë po vazhdoj te z. Arbresha që i pat pyetjet për shpenzimet janar-mars 20121.

**Ilmi Limoni:** nëse bën me ndihmu 33133 një donacion i BE-së, që përfitues është për zhvillim të bujqësisë është projekt i BE-së d.m.th nuk janë para të komunës të cilën e keni edhe në tabela sintetike ku paraqet shpenzimet e BE-së.

Sa i përket kufijve të hyrave planifikuese një informatë po ju jap që në vitin tjetër sipas informatave që i kanë do të jenë të hyrat e planifikume më të vogla se këtë vit dhe te këto të hyra nuk vendos komuna por vendos komisioni i grantit, ku janë 9 anëtarë kryeministri, 3 ministra, kryetari i komisionit për buxhet dhe financa në kuvendin e Kosovës.

Te Zyra e Kryetarit mirë është me lexu statusin, ku shkruhet se cilat zyre janë me Zyrën e Kryetarit dhe këtë numër të punëtorëve e ka prej vitit 2006 me gjitha zyrat e veta, prej zyrës për Informim, Zyra Ligjore, Zyra e Personelit, Njësia e Kuvendit etj.

* 1. **Propozim vendimi për dhënien në shfrytëzim afatgjatë të pronës komunale personave fizik dhe juridik përmes Shprehjes së Interesit**

**Sali Fazliu:** kjo pikë rregullohet me ligjin për dhënien në shfrytëzim dhe këmbimin e pronës komunale, kurse neni 13 i këtij ligji parasheh obligim komuna që paraprakisht me dhënë një pronë komunale në shfrytëzim që ta bëj publikimin e listave komunale që planifikon t’i jep në shfrytëzim.

Kjo listë siç jeni në dijeni është publikuar me 30 dhjetor të vitit 2020 dhe pas publikimit të kësaj liste janë paraqitur disa subjekte juridike sidomos biznese ku kanë shfaq interesimin për me marr një pronë komunale në shfrytëzim për zhvillimin e aktiviteteve të tyre biznesore afariste.

Një ndër to është edhe parcela të cilën jemi duke e shqyrtuar sot 3862-1 me sipërfaqe 35168 m2 e cila gjendet në zonën kadastrale Bresalc, kjo parcelë gjendet përskaj rrugës magjistrales Gjilan-Prishtinë në anën e djathtë para se me hy në fshatin Bresalc.

**Fitim Guda:** drejtor të falënderoj për elaboratin realisht më lejo të shpreh admirimin tim për punën tënde të palodhshme them që përzgjedhja jote për drejtor ishte shumë e qëlluar si ekspert i çështjes prandaj ata zëra që kemi qenë të LDK-së që kemi marr një teknokrat paskan qenë të gabuar dhe të përgëzoj për punën, për angazhimin edhe vullnetin që e ki që bizneseve gjilanase t’u krijohet mundësia e artë që t’i marrin ca prona në shfrytëzim të cilat do ta ulnin dukshëm koston e investimeve të këtyre bizneseve.

Unë mendoj që pas miratimit të këtij ligji në prill të vitit 2019, unë mendoj që është ndër ligjet më domethënëse për komunën e Gjilanit ne veç i kemi bërë 4 vite, 3 vite e gjysmë si këshilltar komunal por unë mendoj që momenti më delikat dhe momenti më kyç për biznesin gjilanas edhe Anamoravës është ky gjegjësisht miratimi i këtij ligji në prill të 2019, i cili ju mundëson bizneseve që të ulin koston e investimeve, njëkohësisht ky ligj mundëson që bizneset familjare, bizneset e vogla përmes marrjes së këtyre pronave të shndërrohen në biznese industriale dhe në biznese më të mëdha.

Prandaj unë e ndjej veten jashtëzakonisht mirë që isha pjesë e këtij komisioni nga kjo foltore ju bëj apel, thirrje gjithë bizneseve të Gjilanit, që të shprehin interesim, që t’i marrin këto prona me qira.

Unë si anëtar i komisionit kam pas 22 takime, 22 kompani më janë lajmëru kanë shpreh interesim lidhur me këto prona, prandaj unë mendoj që ky është modeli dhe mënyra se si duhet komuna t’ju rrijë përballë bizneseve.

Edhe njëherë po e themi dhe e kemi thënë disa herë komuna nuk merret me politika fiskale, komuna nuk gjeneron vende të reja të punës, komuna po krijon vetëm kushte për rritjen e punësimit, prandaj unë ju lus gjithë bizneseve t’i drejtoheni komunës gjithçka është transparente dhe t’i shfrytëzojmë këto prona me qëllim që të rritet mirëqenia komunale.

**Riza Abdyli:** ne si grup në parim e mbështesim e kemi mbështet edhe më herët këtë iniciativë realisht komuna ju ka dhënë mundësi me ndryshimin e ligjit dhe sidomos për komunën e Gjilanit kjo është një domosdoshmëri duke e pas parasysh që komuna e Gjilanit nuk ka një zonë ekonomike e cila e kish mundësu dhe e kish lehtësu të bërit biznes, mirëpo edhe zhvillimin e atyre bizneseve.

Sa për këtë pikë nuk kam se çka shtoj më shumë, mirëpo te pika tjetër që vjen pas pike aty i kemi vërejtjet tona dhe sugjerimet paraprakisht.

Te kjo pikë edhe unë si Fitimi i bëj apel të gjitha bizneseve të interesuara që të aplikojnë për këto hapësira dhe realisht bizneset janë përfituesit më të mëdhenj në këtë rast jo komuna.

Komuna e ka një qiramarrje mos të them simbolike po të vogël, ndërsa bizneset përfitojnë jashtëzakonisht shumë duke e pas parasysh edhe aktin tjetër që 1 m2 e tokës në komunën e Gjilanit është jashtëzakonisht një çmim i lartë dhe biznesi ka mundësi ta ushtroj veprimtarinë e tij me një pagesë simbolike të qirasë të cilën ja paguan kuvendi komunal.

**Nehat Osmani:** edhe ne si grup përkrahim këtë iniciativë të Shprehjes së Interesit për pronat e komunës, këtë qëndrim parimor e kemi dhënë edhe në seancat e kaluara dhe kur është diskutuar në përgjithësi për këtë pjesë të pronave mirë që kemi një rast konkret gjithashtu përkrahim dhe mendojmë që është dhe jep një kontribut në zhvillimin ekonomik të komunës sonë.

**Burim Berisha:** vërtetë është një vendim shumë i rëndësishëm për zhvillimin e bizneseve që ka me ndiku në shtimin e punësimit dhe gjithashtu në gjenerimin e të hyrave shtesë për komunën që është një element i cili gjithmonë kërkohet që të jetë edhe më i madh.

Unë kisha dashtë prej drejtorisë që në rastin kur bëhet shpallja e interesit që të jetë një shpallje edhe nëpër bilborde të ndryshme në të cilat ka komuna pra që bizneset, qytetarët shumë më shumë të kenë njohuri për dhënien në shfrytëzim të kësaj pasurie dhe shumë më shumë të ketë interesim dhe njerëzit të cilët kanë plane të biznesit të aplikojnë.

Pra në qoftë se ne kemi me arrit që këtë interes publik ta bartim te një numër i madh i qytetarëve, atëherë përfitimi jonë si komunë ka me qenë shumë i madh.

Pra vërtetë ju përgëzoj ju falënderoj për punën, angazhimin të cilën jeni duke e bërë në dhënien në shfrytëzim të pronave publike në ndihmesë të biznesit dhe vetëm se të ketë shumë më shumë njoftim për publikun dhe transparencë!

**Shefik Surdulli:** u tha shumëçka nga kolegët, folësit paraprak është një iniciativë për të cilën mendoj që duhet mbështetur mbi parimet e drejta të shfrytëzimit të pronës komunale, më mirë është që prona e komunës të mos mbetet pezull e pashfrytëzuar, por ajo të jepet në shfrytëzim nga e cila po shihet që ka interes edhe vet komuna edhe marrësi në shfrytëzim i kësaj prone do të thotë gjithsesi kjo është për t’u përshëndetur!

Në këtë kontest kam një pyetje dhe një sugjerim, pyetja është në aspektin ligjor, cili është relacioni në këtë rast i komunës me komunitetin ku është kjo pronë në Bresalc në lagje të saj ndërkaq sugjerimi im është që afati i dhënies në shfrytëzim këtu është thënë nga 15 vite deri 99 për shkak të përvojave të kaluara të keqpërdorimeve eventuale që mund të ndodhin, unë sugjeroj që të jepet kjo pronë në një kohë më pak se 99 vite dhe më shumë se 15, dhe nëse më pyetni se për sa vite unë nuk kam ndonjë përgjigje ngase nuk e kam studiuar dhe analizuar mirë këtë ?

**Isa Agushi:** unë si anëtar i komitetit për Gjeodezi, Kadastër dhe Pronë, e kemi kaluar këtë në komitet unë e përgëzoj drejtorin për punën e palodhshme dhe për këtë punë të mirë që është duke e bërë.

Mundem me dhënë një përgjigje si anëtar i komitetit edhe Shefikut, destinimi aty nuk guxon të ndërrohet në qoftë se është parapa një fabrikë ose një prodhim diçka d.m.th aty ai s’ka të drejtë të bëjë ndërtesa ose banim tjetër vetëm për atë që është e përcaktuar.

Këtu përfitues më së shumti janë bizneset dhe qytetarët, pse them qytetarët sepse aty ka punësim, qytetari d.m.th është një ndihmesë edhe për komunën edhe pse merr një qira shumë të vogël, por këtu përfitojnë qytetarët e ne jemi këtu për qytetarët, e unë e përgëzoj edhe njëherë drejtorin për këtë punë të palodhshme.

**Shemsedin Ramushi:** po e shoh se të gjithë e kanë vullnetin për me përkrah diçka kur është ndonjë iniciativë për zhvillim ekonomik në ndihmë të bizneseve.

Më shumë u fol në të përgjithshmen u përherë u përmend dhënia e pronave në shfrytëzim, pronat e biznesit unë po e shoh sot se e kemi një pronë të caktuar është e definuar ku është prona kadastrale e Bresalcit.

E kemi debatu edhe në KPF, sikur ky komisioni i gjeodezisë që u pajtua edhe ne u pajtuam aty, por debatuam shumë më shumë se sa sot.

Prona është në një pozitë që vlen për biznese, por kisha dashtë prej drejtorit sikur atë ditë për hir të së vërtetës apo transparencës më të madhe apo informacioneve më të mëdha për kuvendin edhe për gjithë qytetarët, mendoj përmes këtij kuvendi njoftohen edhe ata.

Aty është edhe një pjesë e varrezave dhe unë e kisha lut drejtorin që të na jep pak më shumë shpjegime për hir të kuvendit të informohemi të gjithë?

**Sali Fazliu:** ju falënderoj për pyetjet e juaja dhe interesimin e juaj lidhur me këtë çështje, këto pyetje dhe ky interesim vetëm sa i kontribuon këtij propozimi për me qenë më i pasur dhe më i logjikshëm.

Po nisem prej Burimit ku kërkoi që komisioni dhe kjo është më tepër kërkesë e komisionit i cili do t’i zbaton këto procedurat e Shprehjes së Interesit për transparencë dhe njoftim sa më të gjerë të opinionit për qëllimin e komunës me i dhënë në shfrytëzim këto prona.

Është obligim ligjor njoftimi publik d.m.th komisioni e ka për obligim menjëherë ta bëj shpalljen publike në web faqen e komunës, nëpër mediat lokale, elektronike dhe të shkruara si dhe e ka për obligim edhe në vendin, në pronën e cila jepet në shfrytëzim ta vendos një tabelë edhe ta vendos njoftimin publik.

Po kaloj te Shefiku, e përmendi se cilat janë implikimet e dhënies së pronës komunale në shfrytëzim me komunitetet ku gjendet ajo pronë ?

Problematikën apo çështjen e dhënies së pronave komunale në shfrytëzim rregullohet përmes ligjit për dhënien në shfrytëzim dhe këmbimin e pronës së paluajtshme të komunës.

Ligji në asnjë fjalë nuk e përmend këtë relacion komunë –komunitet d.m.th vendbanimi ku gjendet prona në asnjë fjali nuk e përmend këtë dhe nuk e rregullon.

Është e vërtetë se në këtë parcelë e cila është si objekt i këtij propozimi në vendin e ngjarjes atje ekzistojnë disa varreza, janë përskaj rrugës, kurse janë të shtrira në 3 parcela, po një pjesë e atyre varrezave është e shtrime edhe në këtë parcelën e cila është objekt i këtij propozimi për me u dhanë në shfrytëzim, e kemi bërë matjen ato janë të thurura.

***Me 27 vota për miratohet Propozim vendimi për dhënien në shfrytëzim afatgjatë të pronës komunale personave fizik dhe juridik përmes Shprehjes së Interesit.***

* 1. **Propozim vendimi për formimin e Komisionit vlerësues të ofertave**

**Arbër Ismajli:** nga ekzekutivi janë Ramiz Ramadani dhe Sami Spahiu.

**Avdyl Aliu:** nga LDK është Riad Elezi.

**Krenare Latifi-Kqiku:** nga LVV është Nehat Osmani.

**Riza Abdyli:** e falënderoj nënkryetarin për mundësinë për propozim po ne qëndrojmë mbrapa asaj që e kemi thënë përherë dhe nëse doni të jetë një proces transparent dhe me të vërtetë t’i jepni një përkrahje tamam të paanueshme sikur edhe këtu secili prej neve e mori fjalën dhe e përkrahu këtë iniciativë dhe e vlerësojmë se është jashtëzakonisht e mirë, unë mendoj që dy anëtarët e kuvendit do të duhen të vinë nga opozita për një arsye.

Për arsye se pushteti ose pozita i ka 2 anëtarët e vet nga ekzekutivi tjetra çka i pash emrat pa keqkuptime i kisha lut kolegët së pari që mos të më keqkuptojnë.

Duke e ditë rëndësinë e këtij komisioni për mua shumë domethënëse është që të jenë njerëz të fushave të ndryshme profesioniste, sepse aty kanë të bëjnë me një shqyrtim jashtëzakonisht ose me një konkurrencë ku duhet të shqyrtohen të gjitha ato materiale dhe të vlerësohen realisht.

**Bujar Nevzati:** te kjo pikë vlerësoj se dy propozimet e sotme, vlerësimi i ofertave dhe mënyra e pagesës për anëtarët e komisionit vlerësues janë dy vendime absurde dhe fyese për kuvendin.

Zyrtarët komunal skajshmërisht fyes për qeverisjen e kaluar, vet fakti se është tërhequr Blerim Muji tregon se pushteti juaj kur ka fillu qeverisjen duke abuzuar me këtë lloj procesi duke i penalizuar rreth 30 zyrtar dhe qytetar afarist të komunës kinse për keqpërdorime të detyrës zyrtare ku kjo qeverisje sot ka propozu këtë vendim.

Prandaj me të drejtë shtrohet pyetja pse duhet të nxjerrën vendime të tilla, cila është arsyeja, si ka funksionuar deri më tani ky proces i vlerësimit, pse nuk po vazhdon ende deri në përfundim të kësaj qeverisje?

**Arbër Ismajli:** për korrektësi vetëm një sqarim t’ju njoftoj se tërheqja e Blerim Mujit është bërë pikërisht se djali jeton në Bresalc edhe ka mendu se është konflikt interesi, pasi që parcela në fjalë gjendet në zonën kadastrale të Bresalcit kjo është arsyeja e tërheqjes.

**Avdyl Aliu:** ky komision që ka me u formu ka me punu me një rast dhënia në shfrytëzim të tokës për me çel vende të reja të punës, me ju bë avantazhe bizneseve, zhvillimit ekonomik.

***Me 18 vota për miratohet Propozim vendimi për formimin e Komisionit vlerësues të ofertave.***

* 1. **Informatë rreth Manifestimit tradicional “Flaka e Janarit” 2021**

**Gentrit Murseli:** e kemi analizuar raportin dhe ne si LDK konsiderojmë se raporti është përmbajtjesor, raporti narrativ dhe ai financiar gjithashtu të organizohet manifestimi “Flaka e Janarit” në rrethana të pandemisë, sigurisht se ka pasur edhe vështirësi të caktuara dhe ne i përgëzojmë DKRS, dhe të gjithë stafin që kanë arrit me përmbyll një organizim të suksesshëm dhe gjithashtu shpresojmë dhe urojmë që Flaka e Janarit në vitin 2022 të organizohet në rrethana normale, se ky organizim mbahet për qytetarët dhe pa ta sigurisht nuk ka kuptim.

**Deniza Limani:** unë desha me ju falënderua gjithëve edhe njëkohësisht me falënderu stafin të cilët sot janë këtu prezent, përfaqësuesit që i kanë organizua shtyllat e flakës që diku 28 ditë kemi organizu në harmoni me rekomandimet dhe vendimet e qeverisë, duke u mundu që gjithë ato ngjarje t’i përcjellim edhe përmes xhirimit, t’i përcjellim përmes mënyrës elektronike, virtuale në mënyrë që gjithë ata të cilët nuk kanë mundur me qenë pjesë, që ka qenë një numër i madh dhe na kanë shkruar shumë, por fatkeqësisht për shkak të numrit të kufizuar kemi qenë të obliguar që me pas numrin e kufizuar të pjesëmarrësve në çdo ngjarje e cila ka ndodh!

Megjithëse jemi munduar që çdo pikë të shkoj ashtu siç ka qenë e planifikuar, sipas kalendarit edhe ky vit i është dedikuar Kadri Zekës, kështu që po besoj që gjithë ajo që ka qenë e planifikuar ka shkuar sipas hapave.

**Arianit Sadiku:** e kemi pa raportin, por desha t’ju bëj vetëm disa pyetje drejtoreshës Flaka Ekspreso është një shumë 4x100 dua me ditë se ku është mbajtën, si është mbajtën, libri i flakës është 2500 €, çfarë botimesh ka pas ?

**Deniza Limani:** atëherë këto pyetje bëhen tek pjesa e Talis së Flakës, fatkeqësisht sot nuk e kemi përfaqësuesin e Talisë meqë ka pas një takim në Ministri të Kulturës.

Gjithsesi libri i flakës Talia, çdo vit është realizuar edhe këtë vit pritet të realizohet, mirëpo në momentin që do të realizohet pagesa libri i flakës e përfshin komplet shfaqjen edhe ndodhitë që ndodhin, edhe përmbajtjen e shfaqjeve dhe fituesi , çmimet që i kanë gjitha ato bëhen pjesë e librit të flakës dhe publikohet.

Kurse Flaka Ekspreso është këta përfaqësuesit të cilët kanë qenë d.m.th që i kanë dhënë kritikat kanë diskutuar me qytetar ku është mbajtur në bufe, kemi bërë publikimet në faqen e drejtorisë dhe të Teatrit të Gjilanit ku aty kanë diskutuar kanë qenë përfaqësues të ndryshëm edhe të shoqërisë civile po të njëjtën kohë edhe kulturore.

* 1. **Kërkesë për lirim nga pagesa e të gjitha bizneseve të cilat janë duke shfrytëzuar hapësirat publike për realizimin e aktivitetit të tyre biznesor**

**Burim Berisha:** është një kërkesë e cila është analizuar edhe në të kaluarën për shkak se bizneset kemi pa rastin që edhe opozita edhe z. Nehat Osmani më herët e ka diskutuar, po vërtetë ne e kemi pasur një kërkesë të kahmotshme që t’ju dalim në ndihmë bizneseve.

Pra duke u bazuar në gjendjen e rënduar ekonomike ku ekziston në Kosovë, e sidomos në kohën e pandemisë që nga koha e dhjetorit të vitit 2019 e tutje bizneset kanë vërtetë probleme për të gjeneruar të hyra dhe për t’i realizuar shpenzimet e veta apo për ta realizuar aktivitetin.

Kështu që duke u bazuar në këtë, unë kam propozuar në bashkëpunim me gjithë këshilltarët tjerë komunal të LDK-së edhe në konsultim me tjerë që ne bizneset të cilat operojnë në komunën e Gjialnit, duke e shfrytëzuar hapësirën publike t’i lirojmë këtë vitin 2021 nga pagesa po të njëjtën kohë këto biznese janë të obliguara të bëjnë kërkesën në Qendrën për Shërbim me qytetar për hapësirën të cilën duhet ta shfrytëzojmë.

Gjithashtu bizneset e reja të cilat krijohen në vitin 2021 të lirohen nga pagesa në të njëjtën kohë është edhe një bashkëpunim me drejtorin e Inspeksionit, që të gjitha bizneset e reja të cilat këtë vit hapen për pëlqimin sanitar, të lirohen nga pagesa edhe ata duhet ta bëjnë kërkesën në Qendrën për shërbim me qytetar dhe Inspeksioni pasi të del ta analizon gjendjen, pastaj të lirohen edhe nga pagesa mujore për vitin 2022 të gjitha bizneset që kanë dhe të shfrytëzojnë lokalet në kuvendin komunal dhe këtu përfshihen ata të cilët i shfrytëzojnë banesat në kuvend komunal.

Pra gjitha këto janë mundësi që mendoj që ne si kuvend komunal mund t'ja ofrojmë bizneseve në këtë kohë të vështirë.

Ne e pamë edhe më herët kur diskutuam te raporti financiar që kemi probleme me të hyrat ku e pamë edhe te zhvillimi ekonomik se sa të hyra janë realizuar.

Vërtetë biznesi është në gjendje të rëndë e vetmja mënyrë që kemi për momentin është tash ta bëjmë këtë veprim t’i dalim në ndihmë dhe pastaj pas rishikimit të buxhetit të shohim dhe mundësinë e fillimit të dhënies së granteve për bizneset.

Pra unë kisha kërku nga ju dhe gjithë këshilltarët komunal, që ta përkrahni këtë ide ndoshta ka edhe ide dhe propozime më të mira, por jam mundu duke bashkëpunu me bizneset, me kuvendin komunal edhe me drejtoritë përgjegjëse, jam mundu me ardhur deri te një alternativë dhe kemi pas probleme për shkak se komuna funksionon, mbijeton me të hyra ndoshta me ato të hyra ne do t’i largojmë disa projekte anash, ndoshta edhe mos furnizimi i Qendrave të Mjekësie Familjare po e marrim si shembull, por ne e kemi këtë mundësi që bizneseve t’ju dalim sot në ndihmë.

**Festa Shabani:** nuk kisha shtua asgjë tjetër përveç se me përgëzua kolegun Burim Berisha për iniciativën edhe me të vërtetë është ekspert i kësaj fushe të ekonomisë.

Kurdoherë që flitet për ekonomi ai gjithmonë është tejet i saktë, kështu që personalisht e përkrahi.

**Isa Agushi:** edhe ne si grup i PDK-së përkrahin këtë iniciativë të Burimit e përgëzojmë se është në të mirën e biznesit dhe jemi për.

**Arbër Ismajli:** atëherë dua të ju jap një sqarim për Burimin dhe një informatë tjetër d.m.th Burim kërkesa është jashtëzakonisht e mirë dhe e arsyeshme në këto momente të rënda, por kryetari i komunës ju e dini që ka marr vendimin dhe i ka liruar për një vit këto kategori që sot u përmendën.

Tash e një vit është që s’kanë paguar për këto hapësira, mirëpo tash më bëri përshtypje edhe doli kjo çështja që kërkove me apliku gjithsecili biznes, unë e kam frikën që del pak punë më shumë edhe bëhet më e rëndë.

Nëse jeni dakord vendimi është dhe ekziston, është aktual gjitha këto kategori edhe gjitha këto janë shfrytëzu banesa që ti e the edhe hapësirat publike, por edhe lokalet janë të liruara d.m.th me kërkesën e juaj ne vetëm e vazhdojmë vendimin besoj se edhe kryetari e nënshkruan vendimin edhe për këtë vit dhe nuk ka nevojë kjo procedura e re e aplikimit të bizneseve sidoqoftë është vetëm si propozim.

**Burim Berisha:** arsyeja pse kërkohet për me apliku është që bizneset në qoftëse i ka në shfrytëzim 15 m2, inspeksioni komunal e ka detyrën tjetër që ka me shku me kontrollu a është duke e shfrytëzu.

***Me 27 vota për miratohet Kërkesa për lirim nga pagesa e të gjitha bizneseve të cilat janë duke shfrytëzuar hapësirat publike për realizimin e aktivitetit të tyre biznesor.***

* 1. **Kërkesë për caktimin e shumës së kompensimit të Komisionit Komunal për vlerësimin e ofertave**

**Shpresa Kurteshi-Emini:** ju sqaroj se në KPF jemi dakorduar me shefat e grupeve meqë vlera e pagesës për këtë komision të jetë në vlerë prej 200 €.

**Me 24 vota për, 1 kundër, tjerat abstenime miratohet Kërkesa për caktimin e shumës së kompensimit të Komisionit Komunal për vlerësimin e ofertave.**

**Shpresa Kurteshi-Emini:** është edhe një kërkesë nga ana e LVV-së ku do ta sqaron sekretaria e kuvendit.

**Sadri Arifi:** meqë kemi pas praktikë më herët zakonisht kemi thënë se partitë kanë të drejtë të bëjnë ndërrimin e anëtarëve të kuvendit, por meqë është fjala për Komitetin për Politikë dhe Financa dhe një ndryshim në 2 komitete që ka ardhur si pasojë e dorëheqjes së znj. Arieta Rexhepi atëherë LVV, me një shkresë drejtuar Kuvendit ka propozuar që në vend të znj. Arieta Rexhepi në KPF ta dërgon Krenare Latifi Kqiku, e cila ka qenë anëtare në Komitetin për Zhvillim Ekonomik dhe tash kalon në KPF ndërsa në vend të saj në Komitetin për Zhvillim Ekonomik ka propozuar Naziktere Kastrati-Musliu ju lus që ta miratojmë këtë propozim.

***Me 28 vota për miratohet Kërkesa e LVV-së për ndërrimin e anëtarëve.***

**Procesmbajtësja Kryesuesja e KK-së**

**Arbëresha Ismaili- Hyseni Shpresa Kurteshi- Emini**